એ સાંજે ફેક્ટરીના એક ગેરેજમાં, બે કેદીઓ ઓસ્કરની મર્સીડિઝના દરવાજાની અંદરના ભાગની, અને છત પરની ગાદી ખોલી રહ્યા હતા. હેર ડાયરેક્ટરના હીરાને નાની-નાની કોથળીઓમાં ભરીને, ગાદી પાછળ તેને છુપાવીને જરા પણ ઊંચું-નીચું ન દેખાય તે રીતે તેઓ સીટ ઉપર ફરીથી ચામડું મઢી રહ્યા હતા. તેમના માટે પણ આ જરા વિચિત્ર દિવસ હતો. કામ પતાવીને તેઓ બહાર આવ્યા ત્યારે વોચટાવરની પાછળ સૂર્ય અસ્ત થઈ રહ્યો હતો. એ વોચટાવરની ઉપર હજુ પણ ગોળા સાથે તૈનાત કરેલી જર્મન મશીનગન પડી હતી, જેની હવે કોઈ ઉપયોગિતા રહી ન હતી. એવું લાગતું હતું કે જાણે આખુંયે વિશ્વ કોઈ અંતિમ નિર્ણયક શબ્દની રાહ ન જોઈ રહ્યું હોય!